Mes cudeschs
da Rico Valär

La giuvantegna digl Johannes Barandun da Johannes Barandun
"Ilg on 1787 la feasta da nadal, las huras da la noig, davos la porta dina povra stiva len, las pres furadas da verms, ei naschieu in bub a quei bub sund jou."
Uschia cumenza questa aventurusa autobiografia da Johannes Barandun (1787-1870) ch’è naschì a Veulden ed è rivà sin ses viadis da commerzi da Bordeaux en il Maroc, en Tunesia, a Montenegro e lura puspè enavos en Ollanda, Belgia e Frantscha nua ch’el è perfin stà involvì en la battaglia da Waterloo ... Las experientschas sturnas da quest Rumantsch scrittas en ina lingua gist uschè aventurusa èn ina lectura enorm divertenta.

Lorsque j’étais une oeuvre d’art dad Eric-Emmanuel Schmitt
In giuven vul sa suicidar, in artist al porscha ina alternativa: el fa or dal giuven in’ovra d’art. Il giuven daventa in object, che vegn admirà, expost, vendì ... Quant fitg daventain nus objects en il mund commerzialisà dad oz, saja quai sco models, managers, lavurers, schuldads? Quant ferm astgain nus anc esser umans? Quant fitg ans laschain mutilar nossa libertad? Dumondas che vegnan tematisadas en furma fitg raffinada e subtila en quest curt roman ch’ins po leger er cun chapientschas da franzos moderadas.

Ensayo sobre a cegueira, Die Stadt der Blinden da José Saramago
Tge pon umans daventar en ina situaziun d’urgenza? Questa dumonda emprova il roman premià cun il Premi Nobel da litteratura dal 1998 dad eruir. Ina epidemia da tschorvadad sa derasa en ina citad. Ins serra las persunas contagiadas en ina sort clinica. Surlaschadas a sai sezzas cumenzan lunsch da la uschè numnada civilisaziun a funcziunar cumportaments che cumbineschan l’instinct animal e la privlusa intelligenza umana ...

Giacumbert Nau da Leo Tuor
"Giacumbert Nau ei staus siat stads ad alp, mai quendisch dis meins. Nua van tes trutgs Giacumbert? Ed ils trutgs da tiu tschurvi? E tia cavazza dira? Ei Giacumbert ina muntaniala?" Istorgias d’alp na ston betg per forza esser lungurusas, quai demussa quest cudesch selvadi, subversiv, divertent, intelligent e provocant.

Die Welt von Gestern da Stefan Zweig
Quest Viennais gidieu, viagiatur, intellectual, scriptur ha in dun nunditg d’observar minuziusamain ils abiss da la societad e dals individis enturn el. D’ina vart demussa el quai en sias novellas, il pli fitg dentant en sia autobiografia che lascha reviver en moda fascinanta la veglia Europa e sia tragica fin en las dus guerras mundialas.

Rico Valär, 25, da Zuoz ha studegià romanistica cumparativa e rumantsch a Turitg. Pel mument fa el retschertgas sur da la vita e l’ovra da Peider Lansel.